เนเธอร์แลนด์ ประเทศแห่งอนาคต
รู้ไหมว่า เนเธอร์แลนด์ เป็นประเทศที่ต้องนำเข้านักโทษ เนื่องจากจำนวนนักโทษนั้นน้อยมาก คุกหลายแห่งถูกปิด สถานีตำรวจต้องถูกยุบ แต่นั่นเป็นเพียงหนึ่งในเรื่องน่าสนใจ ที่เกิดขึ้นที่นี่  ในความเป็นจริงแล้ว เนเธอร์แลนด์ยังมีอีกหลายเรื่องที่เราอาจไม่รู้
3 พ.ค. 2562

เนเธอร์แลนด์ ประเทศแห่งอนาคต / โดย ลงทุนแมน
รู้ไหมว่า เนเธอร์แลนด์ เป็นประเทศที่ต้องนำเข้านักโทษ
เนื่องจากจำนวนนักโทษนั้นน้อยมาก
คุกหลายแห่งถูกปิด
สถานีตำรวจต้องถูกยุบ
แต่นั่นเป็นเพียงหนึ่งในเรื่องน่าสนใจ ที่เกิดขึ้นที่นี่
ในความเป็นจริงแล้ว เนเธอร์แลนด์ยังมีอีกหลายเรื่องที่เราอาจไม่รู้
เนเธอร์แลนด์นับเป็นประเทศขนาดเล็ก
เพราะมีพื้นที่เพียง 41,543 ตารางกิโลเมตร
เล็กกว่าประเทศไทยประมาณ 12 เท่า
แต่เนเธอร์แลนด์มีขนาด GDP กว่า 29 ล้านล้านบาท
มากกว่าประเทศไทย 2 เท่า
ปัจจุบัน มีประชากรประมาณ 17 ล้านคน
ซึ่งมีรายได้เฉลี่ยต่อคนต่อปีเท่ากับ 1.7 ล้านบาท หรือคนละ 141,000 บาทต่อเดือน
จนเป็นหนึ่งในประเทศที่ประชากรมีรายได้เฉลี่ยต่อคน สูงสุดแห่งหนึ่งในโลก
พื้นที่บางส่วนของเนเธอร์แลนด์ประมาณ 17% อยู่ต่ำกว่าระดับน้ำทะเล
ขณะที่พื้นที่กว่า 50% ของประเทศก็อยู่สูงกว่าระดับน้ำทะเลเพียง 1 เมตร
ดังนั้น เมื่อเกิดพายุ หรือน้ำทะเลหนุน ก็ส่งผลให้หลายพื้นที่ถูกน้ำท่วมได้ง่าย
จึงเป็นที่มาของชื่อประเทศ ที่ในภาษาดัตช์นั้นเขียนว่า Nederland โดยคำว่า Neder แปลว่า ต่ำ
ดังนั้น Nederland จึงหมายถึง ประเทศที่มีแผ่นดินต่ำนั่นเอง
ในปี 1953 ได้เกิดน้ำท่วมครั้งใหญ่ที่ชื่อว่า The 1953 North Sea Flood ซึ่งเป็นหนึ่งในเหตุการณ์น้ำท่วมครั้งรุนแรงในประวัติศาสตร์ของทั้งเนเธอร์แลนด์ อังกฤษ เบลเยียม และสกอตแลนด์ ซึ่งมีผู้เสียชีวิตทั้งหมดจำนวน 2,551 คน แต่จำนวน 1,836 คนมาจากเนเธอร์แลนด์
พอเรื่องเป็นแบบนี้ รัฐบาลเนเธอร์แลนด์ จึงเทงบประมาณจำนวนมากเพื่อป้องกันไม่ให้เกิดน้ำท่วมขึ้นอีก
โครงการ Delta Works เป็นระบบจัดการน้ำของเนเธอร์แลนด์ที่ใช้งบประมาณกว่า 416,000 ล้านบาท และเปิดใช้งานไปแล้วในปี 1997
โครงการดังกล่าว นับเป็นโครงการบริหารจัดการน้ำที่สร้างชื่อเสียงแก่เนเธอร์แลนด์ จนโด่งดังไปทั่วโลก ในฐานะที่เป็นประเทศผู้นำในด้านป้องกันน้ำท่วม จนทำให้หลายประเทศมีการไปศึกษาดูงาน แม้แต่ ประเทศไทยของเราเอง
ระบบจัดการน้ำที่ดี ก็ส่งผลให้ภาคเกษตรกรรมของเนเธอร์แลนด์ได้รับประโยชน์ไปด้วย จนทำให้ที่นี่กลายเป็นประเทศที่ส่งออกอาหารเป็นอันดับที่ 2 ของโลกรองจากสหรัฐอเมริกา
ขณะที่แหล่งพลังงานส่วนใหญ่ของประเทศ เกิดมาจากพลังงานหมุนเวียน แม้แต่บนเลนจักรยานก็มีการนำแผงโซลาร์เซลล์มาวาง เพื่อผลิตกระแสไฟฟ้า โดยชื่อว่าโครงการ Solar Road ซึ่งเป็นทางจักรยานพลังงานแสงอาทิตย์แห่งแรกของโลก
เนเธอร์แลนด์เป็นหนึ่งในประเทศต้นแบบที่ประชากรจำนวนมากใช้จักรยานในการเดินทาง
สาเหตุหลักคือ เพื่อลดมลพิษทางอากาศ และลดอุบัติเหตุที่เกิดจากการใช้รถยนต์
ในเมืองหลวงอย่าง Amsterdam มีจำนวนจักรยานกว่า 880,000 คัน มากกว่าจำนวนรถยนต์ในเมืองถึง 4 เท่า
แม้แต่ Mark Rutte นายกรัฐมนตรีของเนเธอร์แลนด์ยังเคยขี่จักรยานมาทำงาน
เมือง Houten ในเนเธอร์แลนด์ เป็นเมืองที่มีแต่คนขี่จักรยาน ไม่มีการใช้รถยนต์ ทำให้เมืองนี้ขึ้นชื่อว่า เป็นเมืองที่ปลอดภัยที่สุดในโลกแห่งหนึ่งสำหรับการเดินทาง
นอกจากนี้ รัฐบาลเนเธอร์แลนด์ ยังสร้างสถานีชาร์จรถยนต์ไฟฟ้าไว้ทุกๆ 50 เมตร เพื่ออำนวยความสะดวกให้แก่ผู้ใช้รถชนิดดังกล่าวด้วย
ไม่ใช่เฉพาะมนุษย์เท่านั้น แม้แต่สิทธิและความปลอดภัยของสัตว์ รัฐบาลของเนเธอร์แลนด์ก็ให้ความสำคัญ
ที่นี่ไม่มีสุนัขจรจัด เนื่องจากบทลงโทษทางกฎหมายเข้มงวดอย่างมากสำหรับเจ้าของสุนัขที่ทำร้าย และทอดทิ้งสุนัข
ที่น่าสนใจคือ รัฐบาลเนเธอร์แลนด์สร้างสะพานข้ามถนนสำหรับสัตว์ป่าด้วย เพื่อป้องกันอุบัติเหตุจากการข้ามถนนของสัตว์ป่า
เรื่องราวเหล่านี้จึงทำให้ เนเธอร์แลนด์ได้รับการยอมรับว่า เป็นประเทศแห่งอนาคตหรือ The Country of the Future
สิ่งเหล่านี้ได้กลายมาเป็นต้นแบบให้หลายประเทศได้นำไปศึกษา และพัฒนาประเทศตนเอง แม้แต่ประเทศไทยของเรา
น้ำไม่ท่วม
ไม่มีสุนัขจรจัด
มีสถานีชาร์จรถยนต์ไฟฟ้า
เป็นสิ่งที่ดูเหมือนห่างไกลจากคนไทย
แต่สุดท้าย เราสามารถเป็นเหมือนอย่างเนเธอร์แลนด์ได้
ถ้าทุกคนเห็นความสำคัญ
และช่วยกันผลักดัน ให้เกิดสิ่งเหล่านี้
แต่ปัญหาอยู่ที่ว่า
เราทุกคน ยังไม่เห็นความสำคัญ กันมากพอ..
----------------------
ติดตามเรื่องหลากหลาย จากผู้เขียนเก่งๆ ในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 ได้ที่
Lazada: 
Shopee: 
----------------------
References
-
-
-
-
-
-
-
-
-
-
-
-